
Supetarskoj 


Molimo zajedno ili osobno, u crkvi ili u obitelji, 
osobito subotom, na dan pqsvećen Gospi, 
odnosno pred Njezine blagdane ili slično. 
Molimo sve ili dio, kako nam dopuštaju prilike. 
Ova se pobožnost može koristiti i kao trodnevnica 
odnosno devetnica, kada molimo za neku posebnu 
milost. Slika Majke Božje Jasnogorske (original se 
čuva u poljskom nacionalnom svetištu u Čenstohovi 
/Czestochovva/ na Jasnoj Gori, gdje se nalazi i 
Generalna Kurija pavlinskog reda) u župnoj crkvi 
sv. Petra i Pavla u srednje-istarskom mjestu Sv. Petru u 
Šumi, proplakala je krvavim suzama 1721. U istom 
su stolječu ukinuti pavlini. Jedna je od iznimno rijetkih 
crkava gdje postoji oltar posvećen svetoj Nevinoj 
betlehemskoj dječici. 2003., u prostoru iznad sakristije 
posvećena je prva kapelica Marije Majke Života, i tako 
je pokrenut Pavlinski apostolat za život, koji otada, 
preko molitelja i volontera godišnje spašava nebrojenu 
djecu od pobačaja. U ovoj je crkvi kršten i kandidat za 
oltar, domaći franjevac, fra Danijel Hekić (1926.-2009.) 
čiji se grob nalazi u mjestu Saccolongo u okolici Padove. 

DVANAEST ZVIJEZDA MARIJE KRALJICE 

"Pokaza se znamenje veliko na nebu: Žena, 
odjevena u sunce, mjesec joj pod nogama, a na 
glavi kruna od dvanaest zvijezda..." (Otk 12, 1). 

1. Zvijezda - hrabrost 

Bezgrešna naša Kraljice, Majko Božja Supetarska, 
izmoli nam kod svoga Sina Isusa krepost hrabrosti 
u svakodnevnim borbama života. Zdravo Marijo. . . 

2. Zvijezda - ustrajnost 

Bezgrešna naša Kraljice, Majko Božja Supetarska, 
izmoli našim obiteljima kod svoga Sina postojanost 
i ustrajnost u dobrim odlukama i kršćanskom 
načinu života. Zdravo Marijo. . . 

3. Zvijezda - vjera 

Bezgrešna naša Kraljice, Majko Božja Supetarska, 
izmoli nam kod svoga Sina krepost vjere, čvrste i 
nepokolebljive, koja će uvijek biti temelj i pomoć u 
svjedočenju evanđelja pred svijetom i bližnjima. 
Zdravo Marijo. . . 


4. Zvijezda - pouzdanje 

Bezgrešna naša Kraljice, Majko Božja Supetarska, 
izmoli nam kod svoga Sina snažno pouzdanje u 
Božju Providnost koja nam sve daje i uzdržava u 
svemu naš život. Zdravo Marijo. . . 

5. Zvijezda - ljubav 

Bezgrešna naša Kraljice, Majko Božja Supetarska, 
izmoli nam kod svoga Sina iznad svega goruću 
ljubav, da Boga prepoznajemo i Njega ljubimo u 
svoj Njegovoj djeci te da živimo neprestano u 
Njemu koji je sam Ljubav. Zdravo Marijo... 

6. Zvijezda - radost 

Bezgrešna naša Kraljice, Majko Božja Supetarska, 
izmoli nam kod svoga Sina iskrenu radost, kao 
znak Božje prisutnosti u našem životu, radost 
usprkos svim nevoljama, radost koja će se izlijevati 
na žalosne, ranjene i tjeskobne. Zdravo Marijo... 

7 . Zvijezda - snaga 

Bezgrešna naša Kraljice, Majko Božja Supetarska, 
izmoli nam kod svoga Sina snagu koja dolazi od 
svetih sakramenata i života molitve i žrtve, snagu 
života koja pobjeđuje silu đavla i smrti. Zdravo Marijo. . . 

8. Zvijezda - molitva 

Bezgrešna naša Kraljice, Majko Božja Supetarska, 
izmoli nam kod svoga Sina ustrajnost u molitvi, 
te nas svakodnevno potiči na traženje Lica Božjega 
i na život u Njegovoj prisutnosti. Zdravo Marijo... 

9. Zvijezda - mir 

Bezgrešna naša Kraljice, Majko Božja Supetarska, 
izmoli nam kod svoga Sina sveti mir, osobito dok 
molimo i radimo za "civilizaciju ljubavi i života", 
taj mir vaših blagih i poniznih Srdaca. Zdravo Marijo. . . 

10. Zvijezda - sigurnost 

Bezgrešna naša Kraljice, Majko Božja Supetarska, 
izmoli nam kod svoga Sina potpunu sigurnost 
te zaštitu od svakoga utjecaja zla u borbi za 
svetost naših obitelji, osobito mladih i djece, te u 
svakodnevnim kušnjama. Zdravo Marijo... 


Bezgrešna naša Kraljice, Majko Božja Supetarska, 
izmoli nam kod svoga Sina dobrotu duše i krepost 
činjenja dobrih djela na slavu Božju. Neka nam 
dobro bližnjega bude uvijek na prvom mjestu. 
Neka po našoj iskrenoj dobroti svi prepoznaju 
Boga Jedinoga. Zdravo Marijo. . . 

12. Zvijezda - žrtva US . ' " HflHl 

Bezgrešna naša Kraljice, Majko Božja Supetarska, 
izmoli nam kod svoga Sina volju i hrabrost da u 
svijetu egoizma i komotnosti postimo i činimo 
žrtvu i pokoru. Svako takvo djelo žrtve neka slavi 
Boga koji se u Isusu objavio kao "Put, Istina i Život". 
Zdravo Marijo. . . 

Dolazimo k Tebi, Djevice Marijo, koja pokazuješ 
na Malenoga Isusa, dok On pokazuje svijetu 
Tvoje Bezgrešno Srce! 

Prepuni pouzdanja, utječemo se Tvojem svetom 
zagovoru! Ti, Majko Isusova, dobro znaš naše 
poteškoće i boli. Stoga sada, "jačam se u Gospodinu 
i u moći snage Njegove! Stavljam na se svu bojnu 
opremu Božju, da se mogu oprijeti lukavstvima 
neprijatelja. Opasujem bokove svoje istinom, oblačim 
se u oklop pravednosti, obuvam se spremnošću za 
evanđelje mira, a iznad svega uzimam štit vjere; um 
prekrivam spoznajom spasenja i prihvaćam mač 
Duha, to jest Riječ Božju, odupirući se svakoj zloj 
misli i namjeri!" (usp. Ef 6, 10-18) 

Gospo Supetarska, naša Zaštitnice, naša Pomoćnice, 
Isusova i naša ljubavi! Pomozi! Pogledaj milostivo 
na nas i naše obitelji i sve naše drage, izmoli nam 
zdravlje kod Spasitelja! Zagovaraj osobito trudnice, 
samohrane majke, one koji se bore s raznim ovisnostima 
i duhovnim nevoljama. Podrži nas u molitvi i obrani 
nas u kušnjama. Kako su bili radosni Tvoji roditelji, 
dobivši Tebe; učini kod Gospodina, da i svi oni 
koji ne mogu začeti djecu, dožive istu sreću! Daj, da 
svi mi koji se Tebi utječemo možemo zajedno klicati 
riječi Tvoga hvalospjeva "Veliča duša moja Gospodina!" 
Blažena Djevice Marijo, koja si plakala iz ove svete 
slike, vjerujemo, ljubimo i vapimo: zagovaraj nas! 
Hvala Ti što čuješ nas svoje sluge i što nas krijepiš 
i vodiš! Amen. 


KRUNICA SUZA MAJKE MARIJE 

Ova se krunica, "kojom častimo suze koje je Majka 
Marija obilno prolijevala u svojim trpljenjima, 
moli na 49 malih zrnaca, razdijeljenih sa 7 većih, 
na dijelove od po 7 zrnaca. Krunicu zaključuju 3 
mala zrna i medaljica Gospe od Suza. (Ovu krunicu 
i sami možemo načiniti, a umjesto posebne 
medalje Suza, uzmimo običnu Gospinu medaljicu). 

Uvodna molitva: 

0, raspeti Isuse, prostrti do Tvojih nogu, prika- 
zujemo Ti suze One, koja Te usrdnom i sućutnom 
ljubavlju pratila na Tvome križnom putu prepunom 
boli. Učini, o dobri Učitelju, da svim srcem 
prihvatimo pouku suza Tvoje Presvete Majke, 
te da tako izvršavamo Tvoju volju ovdje na 
zemlji, da bismo bili dostojni slaviti Te i veličati 
kroz svu vječnost u Nebu. Amen. 

Na velika zrna i tri posljednja: 

0, Isuse, pogledaj na suze One, koja Te na zemlji 
najviše ljubila, 

/ s najvećim Te žarom ljubi u Nebu! 

Na mala zrna: 

0, Isuse, usliši nam molitve, 

Po suzama svoje Presvete Majke! 

Na kraju molimo: 

0 Marijo, Majko ljubavi, boli i milosrđa! Molimo 
Te, sjedini svoje molbe s našima, da Isus, Tvoj 
božanski Sin, kojemu se obraćamo, zbog Tvojih 
majčinskih suza usliši naše prošnje, te da nam s 
milostima, za koje molimo, udijeli i krunu vječnoga 
života! Amen. 

Ova pobožnost ima crkveno odobrenje, a ukazanje 
čs. Amaliji iz Brazila priznato je kao autentično. 
U Hrvatskoj se krunica širi dozvolom Duhovnog 
stola Nadbiskupije zagrebačke, od 2. studenog 
1934., br. 7352. 


ZAZIVI MAJCI BOŽJOJ SUPETARSKOJ 

MARIJO, GOSPO SUPETARSKA - moli za nas! 

MARIJO, Zaštitnice malenih, 

MARIJO, koja čuješ vapaje nevoljnih, 

MARIJO, koja suosjećaš s patnjama nevinih, 

MARIJO, koja plačeš nad nečistoćom i grijehom, 

MARIJO, koja braniš one koji se sami ne mogu braniti, 
MARIJO, koja si začela po Duhu Svetom Isusa Krista, 
MARIJO, koja si Ga devet mjeseci pod srcem nosila, 
MARIJO, koja si Ga u Betlehemu rodila, 

MARIJO, koja si Ga odgojila i othranila, 

MARIJO, koja si nam dala Život svijeta, 

MARIJO, Braniteljice života tek začetog, 

MARIJO, Zagovornice majka i djevojaka u problemima, 
MARIJO, Ljiljane čistoće i svetosti, 

MARIJO, Djevice koja satireš glavu zmiji, 

MARIJO, Pobjednice ovisnosti, slabosti i zlih sklonosti, 
MARIJO, čije majčinsko Srce bdije nad svom djecom, 
MARIJO, čije majčinsko Srce čuva život i branitelje života, 
MARIJO, čije Prečisto Srce pruža utjehu i zaklon onemoćalima, 
MARIJO, slavna Majko Spasitelja i Otkupitelja, 

MARIJO, Zaručnice Duha Životvorca, 

MARIJO, koja nam pomažeš u molitvi za život, 

MARIJO, kojoj Božanski Sin ništa ne odbija, 

MARIJO, koja si naša utvrda i pomoć u svemu, 

MARIJO, koja si proplakala krvlju na slici s Jasne Gore, 
MARIJO, Kraljice pustinjaka, Majko Pavlina, 

MARIJO, Odvjetnice hrvatskog naroda, 

MARIJO, obrano naših obitelji! 

MOLI ZA NAS MARIJO, 

MAJKO BOŽJA SUPETARSKA! 

Da dostojni postanemo obećanja Kristovih! 

Pomolimo se: 

Maleni Isuse, Kralju Ljubavi, Vladaru neba i zemlje, 
moj ljubljeni Spasitelju i Otkupitelju, molim Te, po 
moćnom zagovoru Tvoje presvete Majke Marije, 
pogledaj pun milosrđa na nevolju svog djeteta, 
koje Ti vapi za pomoć. 0 božansko Dijete, veliki i 
milosrdni Kralju, molim Te po svim zaslugama 
Tvojega svetoga djetinjstva, usliši moje molitve, 
ako odgovaraju Tvojoj božanskoj volji i ako 
služe mojem spasenju. Posvećujem se i predajem 
potpuno Tebi, Sveto Dijete koje drži Majka u svome 
krilu, Majka koja plače nad grijehom i raduje se 
nad pobjedom svoga Sina u svoj djeci svojoj. Amen. 

Dozvolom: Msgr. Dražen Kutleša, biskup porečki i pulski, 16.09.201 4. 
Odgovara: Pavlinski samostan, 52404 Sv. Petar u Šumi 


